Man wéér tronk toe jare ná gru-moord op 2-jarigeJon Venables in 1993 (Foto: Merseyside polisie) Jon Venables, die Britse man wat in 1993 op 10-jarige ouderdom skuldig bevind is vir die ontvoering en moord van ŉ tweejarige seun, is vandeesweek vir ŉ derde keer tot tronkstraf gevonnis – dié keer vir die besit van kindermishandelingsfoto’s. Venables (36) is vandeesweek in die Old Bailey in Londen daaraan skuldig bevind dat hy “afskuwelike” foto’s van kinders tussen die ouderdom van ses en 13 jaar oud in sy besit gehad het. Die owerhede wat in November verlede jaar op sy persoonlike rekenaar beslag gelê het, het gesê daar is ook talle foto’s van babas op sy rekenaar gevind. Regter Justice Edis het Venables as “manipulerend, siek en oneerlik” beskryf. Volgens hofstukke was daar altesaam 392 kategorie-A-foto’s – wat beskou word as die ernstigste misdaad – wat hy in sy besit gehad het, 140 kategorie-B-foto’s en 630 kategorie-C-foto’s. Al dié foto’s het kindermishandeling of pedofilie uitgebeeld. Edis het Venables tot drie jaar gevangenisstraf gevonnis. Hy het tydens die vonnisoplegging gesê daar is beduidende bewyse van sy planne om weer ŉ minderjarige seer te maak. Dié vonnis volg nadat hy in 2010 tot twee jaar tronkstraf gevonnis is nadat hy erken het dat hy “onsedelike foto’s” van kinders van die internet afgelaai en versprei het. Venables en Robert Thompson is in 1993 skuldig bevind op die ontvoering en moord van die tweejarige James Bulger van Liverpool. Venables en Thompson is as Brittanje se jongste moordenaars in 250 jaar bestempel nadat hulle tot agt jaar tronkstraf gevonnis is. Volgens hofstukke het die twee Bulger vanuit ŉ winkelsentrum ontvoer. Hulle het hom na ŉ spoorweg geneem waar hulle hom mishandel, seksueel aangerand en toe vermoor het. Venables en Thompson het onder meer verf in Bulger se oë gegooi, hom met klippe gekap, hom gestenig en hom toe op die treinspoor gelos sodat ŉ trein oor sy liggaam kon ry. Bulger se liggaam is twee dae later opgespoor. Denise Fergus, Bulger se ma, het vandeesweek aan die BBC gesê die vonnis is “gans te kort”. “Drie jaar gevangenisstraf is heeltemal te min omdat hy ŉ patroon van hierdie tipe gedrag toon. Daar moet geen verdere pogings wees om sy gedrag te verdoesel nie. As hy op borgtog vrygelaat word, moet die polisie ŉ noukeurige oog op hom hou,” het sy gesê.